SKRIFTLIG FORESPØRGSEL E-2990/00

af Daniela Raschhofer (NI) til Kommissionen

(20. september 2000)

Om: Direktiv nr. 92/43/EØF om bevaring af naturtyper samt vilde dyr og planter

1. Finder direktiv nr. 92/43/EØF(1) af 21.5.1992 om bevaring af naturtyper samt vilde dyr og planter umiddelbar anvendelse efter udløbet af gennemførelsesfristen, hvis direktivet ikke er gennemført korrekt?

2. Finder bevaringsforanstaltningerne i henhold til direktivets artikel 6 allerede anvendelse på de områder, der er udpeget på de nationale lister?

3. Hvor mange traktatbrudsprocedurer er der indledt mod Østrig på baggrund af ovennævnte direktiv, og hvor mange er allerede blevet indstillet?

4. Hvilke projekter og områder var berørt heraf?

(1) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(23. november 2000)

1. Domstolen har i forbindelse med sin case law udviklet doktrinen om fællesskabsbestemmelsernes direkte retsvirkning, hvorefter en bestemmelse i et direktiv kan finde direkte anvendelse på følgende betingelser: Udløb af transponeringsperioden, manglende transponering fra den pågældende medlemsstats side, bestemmelsens ufravigelighed (de juridiske konsekvenser følger direkte af bestemmelsen uden nogen mellemliggende handling), bestemmelsen er tilstrækkelig præcis (indholdet, f.eks. rettigheder eller forpligtelser, som udledes af bestemmelsen, er utvetydige og helt klare), eller den giver enkeltpersoner visse rettigheder (f.eks. en gunstig stilling over for de offentlige myndigheder). Det følger desuden af artikel 10 og 249 (tidl. artikel 5 og 189) i EF-traktaten, at fællesskabslovgivningens bestemmelser gælder frem for de enkelte landes nationale bestemmelser, uanset om de nationale bestemmelser trådte i kraft før eller efter fællesskabsretten. Derfor skal nationale, regionale eller lokale domstole og administrative myndigheder give førsteprioritet til fællesskabsretten, hvis der opstår konflikter mellem bestemmelserne. De skal fortolke den nationale lovgivning, så det bedst muligt sikres, at fællesskabsbestemmelsen er effektiv, og hvor en fællesskabsbestemmelse har direkte retsvirkning, se bort fra en modstridende national bestemmelse og udelukkende anvende fællesskabsretten.

2. I henhold til artikel 4, stk. 5), i Rådets direktiv 92/43/EØF om bevaring af naturtyper samt vilde dyr og planter(1) er en lokalitet omfattet af artikel 6, stk. 2), 3) og 4), så snart den er sat på listen i henhold til tredje afsnit af stk. 2). Kommissionen har allerede i april 2000 offentliggjort en række fortolkningsretningslinjer om bestemmelserne i artikel 6 i Rådets direktiv 92/43/EØF. De findes på netadressen http://europa.eu.int/comm/environment/nature/legis.htm. Dér kan der i kapitel 1.4.2. Sites based on Directive 92/43/EEC, findes en lang række nyttige oplysninger. I dette kapitel opsummeres med hensyn til lokaliteter på nationale lister følgende: For så vidt angår lokaliteter i henhold til direktiv 92/43/EF kan man fremføre, at medlemsstaterne, navnlig efter udløb af fristen for vedtagelse af fællesskabslisten den 10. juni 1998, har en vis forpligtelse til at agere på en måde, som sikrer, at direktivets målsætninger ikke bringes i fare. Selv om der ikke findes en fællesskabsliste, er det derfor tilrådeligt for medlemsstaterne ikke at foretage sig noget, som medfører en forringelse af en lokalitet på den nationale liste.

3. og 4. Der er registreret i alt 27 sager (klagesager og andre) i henhold til direktiv 92/43/EEC for Østrig, og 15 af disse verserer fortsat i Kommissionen (12 er afsluttet). I to af disse sager er der indledt en overtrædelsesprocedure, men ingen af disse vedrører en lokalitet.

(1) EFT L 206 af 22.7.1992.